Die Rooikophoutkapper (Lybius torquatus) is een van die houtkappers wat die volopste in Afrika is. In Engels staan die voël bekend as die Black-collared barbet. Die houtkapper kom voor in Sub-Sahara Afrika regdeur Angola, Botswana, Burundi, die Demokratiese Republiek van die Kongo, Kenia, Lesotho, Malawi, Mosambiek, Namibië, Rwanda, Suid-Afrika, eSwatini, Tanzanië, Uganda, Zambië en Zimbabwe. Die rooikophoutkapper is een van vele duetspesies in die Lybius genus en uiter gereeld duette in sy dag-tot-dag lewe. Daar word geen sang op sy eie, deur net een lid van die spesie, gemaak nie. Die repertoire van die duette wissel ook nie veel nie. Hierdie spesie word geredelik herken aan sy harde duet, wat klink soos "too-puddly! too-puddly! too-puddly!" of "too-doodle! too-doodle!".... vergesel van 'n vlerkgeklap. Benewens die vlerkgeklap, draai die voëls in die paar na mekaar terwyl hulle fluit, en leun vorentoe terwyl plegtig voor mekaar gebuig word. Hierdie voël gee 'n verskeidenheid van roepe, insluitende sy grommende waarskuwingsroep en skril, harde gegons.